Veien stammer fra en eldre vei som gikk oppover Bymarka i retning av Holstvollen og som startet fra Bynesveien på samme område hvor veien ender i dag. Veien fikk nåværende kryssløsning med Bynesveien i 1970-årene. Spor av den eldre traséen er bevart gjennom en gangsti som går mellom Iver Trøans vei og Brukseier Olsens vei. Veien ble i 1964 oppkalt etter Iver Trøan (1876–1951), som var former ved Trolla Brug, fagforeningsmann og deltok i opprettelsen av biblioteket ved Trolla. Trøan ble tildelt Kongens fortjenstmedalje i 1946.